宗演師金書妙法蓮經
作者：周紫芝
朝代：宋

paragraphs: 稽首無上尊，爲世大慈父。
爲憫一切衆，流浪諸苦海。
滋無碍辨才，廣爲衆生說。
譬如大火宅，隨念得清凉。
又令諸窮子，獲此大寶珠。
是真秘密藏，故名妙法華。
非思量分别，而以得解悟。
雖諸大菩薩，有所不能知。
况於聲聞衆，豈復聞妙義。
如來廣開示，一一令悟入。
衆生悉皆曉，而况於聲聞。
我佛出現世，了此一大緣。
當如佛所說，是最爲第一。
今此大比邱，舍所甚愛者。
百煉真黄金，銷鑠爲書寫。
具諸大寶貝，更以爲莊嚴。
偷兒甚魁儈，如飛天藥叉。
諸所經過處，悉爲尸陁林。
大火所藏滅，毫髮無遺餘。
龍天諸善神，悉力來加護。
究竟不得壞，我今同讚歎。
普告諸佛子，凡所見聞者。
信心自堅固，各各普授持。